27 mense sterf in ongeluk op N1Foto: ER24 Altesaam 27 mense het gesterf in die grusame ongeluk wat Vrydagmiddag op die N1 naby Mookgophong (Naboomspruit) in Limpopo plaasgevind het. Kol. Moatshe Ngoepe, woordvoerder van die polisie, het aan Maroela Media die dodetal van die ongeluk tussen Kranskop en Middelfontein bevestig. Dit is in dié stadium nog nie duidelik hoe die ongeluk gebeur het nie, maar owerhede het bevestig onder meer ŉ vragmotor, ŉ 22-sitplek minibus en ŉ ligte afleweringsvoertuig was betrokke. Ineke van Huyssteen, woordvoerder van ER24, sê paramedici het net na 16:00 by die toneel opgedaag. Sy sê talle mense is in die ongeluk beseer hoewel die presiese getal beseerdes nog nie bevestig kan word nie. Die beserings wissel van gering tot ernstig. Die ongelukstoneel. Foto: Verskaf Matome Moremi, woordvoerder van die provinsiale departement van vervoer, het teen 18:50 gesê die N1 is steeds in albei rigtings gesluit. Volgens Moremi behoort die pad binne ongeveer ŉ halfuur oopgestel te word. Intussen word motoriste wat van Gauteng of Bela-Bela ry, aangeraai om die Kranskop-afrit na Modimolle as alternatiewe roete te gebruik. Motoriste wat van Polokwane in ŉ suidelike rigting ry, moet die R101-afrit by Mookgophong neem.